b'\n_START_ARTICLE_\nEdward Fugl\xc3\xb8\n_START_SECTION_\nBiografi\n_START_PARAGRAPH_\nEdward Fugl\xc3\xb8 er f\xc3\xb8dt og opvokset i Klaksv\xc3\xadk. Han blev uddannet p\xc3\xa5 Det Kongelige Danske Kunstakademis Skoler for Arkitektur, Design og Konservering i 1991. Han har udgivet flere b\xc3\xb8rneb\xc3\xb8ger og har illustreret flere forskellige b\xc3\xb8ger. Han har ogs\xc3\xa5 arbejdet som scenograf b\xc3\xa5de p\xc3\xa5 teater og film, som f.eks. Katrin Ottarsd\xc3\xb3ttirs Bye Bye Bluebird i 1999 og designet kostumer til teater. Han har ogs\xc3\xa5 illustreret flere f\xc3\xa6r\xc3\xb8ske frim\xc3\xa6rker._NEWLINE_I 1995 modtog han Barnab\xc3\xb3kavir\xc3\xb0isl\xc3\xb8n T\xc3\xb3rshavnar B\xc3\xbdr\xc3\xa1\xc3\xb0s og i 2001 modtog han Nordisk Skolebibliotekarforenings B\xc3\xb8rnebogspris. Samme \xc3\xa5r designede han Hunters of the North._NEWLINE_I 2008 blev han nomineret til Vestnordisk R\xc3\xa5ds B\xc3\xb8rne- og Ungdomslitteraturpris for b\xc3\xb8rnebogen Apollonia._NEWLINE_I november 2013 \xc3\xa5bnede Det Nordatlantiske Hus i Odense, og i den forbindelse gav Klaksv\xc3\xadkar kommuna en kunstgave til Det Nordatlantiske Hus. De havde bedt Edward Fugl\xc3\xb8 om at dekorere en v\xc3\xa6g. Han dekorerede endev\xc3\xa6ggen i et lokale p\xc3\xa5 1. etage til m\xc3\xb8der og konferencer._NEWLINE_I november 2013 illustrerede han K\xc3\xa6rlighedkuglen, som udgives af Dugni hvert \xc3\xa5r f\xc3\xb8r jul p\xc3\xa5 F\xc3\xa6r\xc3\xb8erne med motiv fra skiftende f\xc3\xa6r\xc3\xb8ske kunstnere._NEWLINE_Han har haft kunstudstillinger i flere byer og lande, f.eks. i T\xc3\xb3rshavn, Reykjav\xc3\xadk, Dublin, Nuuk, K\xc3\xb8benhavn og Trondhjem.'